Instrumentele rock-album Riaan se jongste skepping | Netwerk24
Instrumentele rock-album Riaan se jongste skepping
Deur Michelle Van Der Spuy @Michellevdspuy 14 Maart 2016 06:00
Riaan Nieuwenhuis het onlangs sy derde album, Collaborator, bekendgestel. Foto: jeanine bresler
Ná twee suksesvolle albums is die kunstenaar Riaan Nieuwenhuis terug uit die ateljee met sy nuutste album, Collaborator.
Hy sê hy speel al ’n geruime tyd met die idee om nog ’n instrumentele rockalbum te maak. “Die baie saamspeel met die ander ouens, Jean Marais (dromme), Jaco Goosen (baskitaar), en Heinrich Wesson (kitaar), was hoogs inspirerend.”
Terwyl sy vorige albums Mediator ’n dubbelalbum is waar die klavier alles bymekaarbring en Instigator’n eksperimentele kitaargedrewe rock-album, is Collaborator’n “kitaarrockalbum met Hammond-orreltoevoegings” wat deur die hele orkes ondersteun word.
Hy hoop sy luisteraars sal ervaar hoe dit voel om die musiek op sigself in te neem. “Die interpretasies en ervarings blyk egter uiteenlopend te wees – gelukkig meesal positief.”
Om lirieklose musiek te skryf, is nie iets wat in elke kunstenaar se pen sit nie, maar Nieuwenhuis vind die proses interessant.
“Dit is vir my ’n lekker proses van gapings toemaak waar daar vers- en koorgedeeltes moes wees. Variasie is belangrik. Dit begin by signature riffs en dan bou ek dit uit. Die meeste idees in die geval van Collaborator, het vorm aangeneem deur dit net saam met die ouens in die band te speel.”
In ’n era van pop- en protesmusiek wat hard op lirieke steun, glo hy daar is wel ’n mark vir lirieklose musiek.
“Definitief in die VSA, Kanada, Europa en die Skandinawiese lande.
Dit is algemeen bekend dat die ­musiekwêreld se bemarkings­mega­nismes ten opsigte van popmusiek, grotendeels gerig is op die stem, gesig (en lyf) in plaas van die musiek. Protesmusiek lei ook hieronder.
“Ek glo tog dat diegene wat hou van rock, definitief aanklank sal vind by die instrumentele vertakkings daarvan, mits hul buite die gewone groef blootstelling ontvang.”
Collaborator is beskikbaar by Bothners Music in Merrimanlaan, Tunes Studio in Brugstraat asook ­digitaal op, onder meer, iTunes.
V Vyf gelukkige lesers kan elk ’n­ ­Collaborator-album wen. Stuur ’n e-pos met jou kontakbesonderhede na michelle.vdspuy@media24.com om in te skryf.